ҮЛ ХӨДЛӨХ ЭД ХӨРӨНГИЙН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙГ ХЭРЭГЖҮҮЛЭХТЭЙ ХОЛБОГДОН ГАРАХ ЗАРДЛЫН ТООЦООНЫ ТАЙЛАН


2026 оны … дугаар сарын …-ны өдөр                                                  Улаанбаатар хот

НЭГ. ЕРӨНХИЙ ҮНДЭСЛЭЛ 

Хууль тогтоомжийн тухай хуулийн 18 дугаар зүйлийн 18.1 дэх хэсэгт хууль санаачлагч хууль тогтоомжийн төслийг баталснаар үүсэх зардлын тооцоог гаргаж, улсын төсөвт үзүүлэх нөлөөлөл болон тухайн хууль тогтоомжийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг тооцохоор заасан.
Үүний дагуу Үл хөдлөх эд хөрөнгийн албан татварын тухай хуульд нэмэлт оруулах тухай хуулийн төсөл /цаашид “хуулийн төсөл” гэх/-ийг хэрэгжүүлэхтэй холбогдон гарах зардлыг Монгол Улсын Засгийн газрын 2016 оны 1 дүгээр сарын 25-ны өдрийн 59 дүгээр тогтоолын дөрөвдүгээр хавсралтаар баталсан “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал” /цаашид “Аргачлал” гэх/-ын дагуу тооцов.
Хуулийн төслөөр Монгол Улсын иргэний өмчлөх эрхийн улсын бүртгэлд автозогсоолын зориулалтаар бүртгэлтэй үл хөдлөх эд хөрөнгөөс нэгийг үл хөдлөх эд хөрөнгийн албан татвараас чөлөөлөхөөр тусгасан. Иргэн хоёр болон түүнээс дээш автозогсоол өмчилж байгаа тохиолдолд зөвхөн нэг автозогсоол чөлөөлөлтөд хамрагдаж, бусад автозогсоолын албан татвар хэвээр ногдох бөгөөд хуулийн этгээдийн өмчлөлд байгаа автозогсоол уг чөлөөлөлтөд хамрагдахгүй.
Аргачлалын 1.5-д заасны дагуу зардлыг:
1. хуулийн этгээдэд үүсэх зардал;
2. иргэнд үүсэх зардал, ачаалал;
3. төрийн байгууллагад үүсэх зардал;
4. улсын болон орон нутгийн төсөвт үзүүлэх нөлөөлөл гэсэн чиглэлээр тооцож, зардал, ачааллыг хялбарчлах боломжийг судлав.

ХОЁР. ХУУЛИЙН ЭТГЭЭДЭД ҮҮСЭХ ЗАРДЛЫН ТООЦОО

2.1. Хуулийн этгээдийн гүйцэтгэх үүргийг тодорхойлох
Хуулийн төслөөр аж ахуйн нэгж, байгууллага болон бусад хуулийн этгээдэд:
· шинээр мэдээлэл гаргаж өгөх;
· тайлан, мэдээ хүргүүлэх;
· тусгай бүртгэл хөтлөх;
· зөвшөөрөл авах;
· өргөдөл гаргах;
· нэмэлт татварын тайлан бэлтгэх зэрэг захиргааны шинжтэй шинэ үүрэг ногдуулаагүй.
Хуулийн этгээдийн өмчлөлд байгаа автозогсоол татварын чөлөөлөлтөд хамрагдахгүй тул тухайн хуулийн этгээдийн одоо мөрдөж байгаа татвар ногдуулах, тайлагнах, төлөх харилцаанд өөрчлөлт орохгүй.

2.2. Хуулийн этгээдийн зардал
Аргачлалын дагуу хуулийн этгээдийн зардлыг:
Зардал = Үйл ажиллагаанд зарцуулах хугацаа × Ажлын хөлс
Тоон үзүүлэлт = Тохиолдлын тоо × Давтамж
Нийт зардал = Зардал × Тоон үзүүлэлт гэсэн зарчмаар тооцно.
Гэвч хуулийн төсөл нь хуулийн этгээдэд шинээр гүйцэтгэх үүрэг бий болгохгүй учраас шинэ захиргааны үйл ажиллагаа, түүнд зарцуулах хугацаа, давтамж үүсэхгүй. Иймд: Хуулийн этгээдэд шинээр үүсэх захиргааны зардал = 0 төгрөг.
2.3. Нэмэлт зардал
Хуулийн төслийг хэрэгжүүлэхтэй холбоотойгоор хуулийн этгээд шинээр тоног төхөөрөмж авах, программ хангамж хөгжүүлэх, ажилтан авах, тусгай тайлан гаргах үүрэг хүлээхгүй. Иймд Аргачлалын 2.8-д заасан хуулийн этгээдийн нэмэлт зардал үүсэхгүй гэж тооцов.
2.4. Хялбарчлах боломж
Хуулийн этгээдэд шинэ үүрэг ногдуулаагүй тул хялбарчлах нэмэлт зохицуулалт шаардахгүй.
Хуулийн этгээдийн зардлын дүгнэлт:

	Үзүүлэлт
	Зардал

	Захиргааны шинэ үүрэг
	Үүсэхгүй

	Мэдээлэл, тайлангийн нэмэлт зардал
	0 төгрөг

	Техник, программын нэмэлт зардал
	0 төгрөг

	Нэмэлт хүний нөөц
	Шаардахгүй

	Нийт нэмэлт зардал
	0 төгрөг




ГУРАВ. ИРГЭНД ҮҮСЭХ ЗАРДАЛ, АЧААЛЛЫН ТООЦОО

3.1. Иргэний гүйцэтгэх үүргийг тодорхойлох
Хуулийн төслөөр нэг автозогсоол өмчилж байгаа иргэнд татварын чөлөөлөлт эдлэхийн тулд заавал тусгай өргөдөл, тайлан, нотлох баримт гаргаж өгөх үүргийг хуулийн төсөлд тусгаагүй. Харин хоёр болон түүнээс дээш автозогсоол өмчилсөн иргэний хувьд аль нэг автозогсоолыг чөлөөлөлтөд хамруулах асуудлыг татварын болон эд хөрөнгийн эрхийн улсын бүртгэлийн мэдээлэлд үндэслэн автоматаар шийдвэрлэх боломжтой.
Иймд хуулийн хэрэгжилтийг мэдээллийн сангийн автомат солилцоонд тулгуурлан зохион байгуулсан нөхцөлд иргэнээс нэмэлт баримт бичиг шаардахгүй байх боломжтой.
3.2. Иргэний цаг хугацааны ачаалал
Аргачлалын дагуу иргэнд үүсэх ачааллыг:
Ачаалал = Цаг хугацаа × Тоон үзүүлэлт гэсэн томьёогоор тооцдог.
Хуулийн төсөлд иргэн заавал өргөдөл гаргах, маягт бөглөх, байгууллагад биечлэн очих зохицуулалт байхгүй. Татварын болон улсын бүртгэлийн мэдээллийн санг уялдуулан чөлөөлөлтийг автоматаар эдлүүлсэн нөхцөлд:
· үүрэгтэй танилцах тусгай ажиллагаа;
· мэдээлэл цуглуулах;
· маягт бөглөх;
· баримт бичиг хүргүүлэх;
· төлбөр, хураамж төлөх зэрэг ажиллагаа иргэнд шинээр үүсэхгүй.
Иймд хэвийн тохиолдолдИргэнд үүсэх нэмэлт цаг хугацааны ачаалал = 0 минут. Харин өмчлөх эрхийн бүртгэлийн мэдээлэл зөрүүтэй, өмчлөгчийн мэдээлэл шинэчлэгдээгүй зэрэг онцгой тохиолдолд тухайн иргэн одоо хүчин төгөлдөр мөрдөгдөж байгаа бүртгэлийн журмын дагуу мэдээллээ залруулах шаардлага үүсэж болох бөгөөд энэ нь энэхүү хуулийн төслөөр шинээр бий болгож байгаа үүрэг биш юм.
3.3. Иргэний мөнгөн зардал
Хуулийн төсөлд татварын чөлөөлөлт эдлэхтэй холбоотойгоор иргэнээс:
· улсын тэмдэгтийн хураамж;
· үйлчилгээний төлбөр;
· нотариатын зардал;
· лавлагааны төлбөр;
· бүртгэлийн тусгай хураамж авахаар тусгаагүй. Иймд: Иргэнд шинээр үүсэх зайлшгүй мөнгөн зардал = 0 төгрөг.
3.4. Тоон үзүүлэлт
Татварын ерөнхий газрын 2026 оны 06 дугаар сарын 30-ны өдрийн урьдчилсан мэдээллээр хуулийн төслийн дагуу чөлөөлөлтөд хамрагдах боломжтой автозогсоолын тоо 57,453 байна. Гэвч чөлөөлөлтийг автоматаар эдлүүлэх нөхцөлд 57,453 иргэн тус бүр захиргааны ямар нэг ажиллагаа гүйцэтгэхгүй тул уг тоог иргэний захиргааны ачааллын үржүүлэгч болгон ашиглах шаардлагагүй гэж үзэв.
3.5. Хялбарчлах боломж
Иргэний ачааллыг нэмэгдүүлэхгүй байхын тулд:
· чөлөөлөлтийг автоматаар тооцох;
· улсын бүртгэлд байгаа мэдээллийг иргэнээс дахин шаардахгүй байх;
· нэгээс олон автозогсоолын мэдээллийг регистрийн дугаараар тулгах;
· шаардлагатай тохиолдолд цахим татварын системээр мэдээлэх;
· иргэнийг татварын албанд биечлэн ирүүлэхгүй байх нь хамгийн бага зардлын хувилбар болно.

Иргэний зардлын дүгнэлт:

	Үзүүлэлт
	Хэмжээ

	Хамрагдах автозогсоол
	57,453

	Хэвийн тохиолдолд иргэний нэмэлт ажиллагаа
	Үүсэхгүй

	Нэмэлт цаг хугацааны ачаалал
	0 минут

	Нэмэлт хураамж
	0 төгрөг

	Нэмэлт бичиг баримтын зардал
	0 төгрөг

	Иргэний нийт захиргааны шинэ зардал
	0 төгрөг




ДӨРӨВ. ТӨРИЙН БАЙГУУЛЛАГАД ҮҮСЭХ ЗАРДЛЫН ТООЦОО

Аргачлалын дагуу төрийн байгууллагын зардлыг:
1. байгууллагын гүйцэтгэх ажил, үйлчилгээг тодорхойлох;
2. хүний нөөцийн хэрэгцээг тодорхойлох;
3. гарах зардлыг урьдчилан тооцох;
4. зардлыг нэгтгэн тооцох;
5. зардлыг хялбарчлах хувилбарыг нягтлах дарааллаар тооцов.
4.1. Голлон үүрэг гүйцэтгэх байгууллага
Хуулийн төслийн хэрэгжилтэд голлон:
1. татварын асуудал хариуцсан төрийн захиргааны байгууллага;
2. эд хөрөнгийн эрхийн улсын бүртгэлийн асуудал хариуцсан төрийн захиргааны байгууллага;
3. аймаг, нийслэл, дүүргийн татварын алба оролцоно.
Хуулийн төсөл нь шинэ байгууллага байгуулах, шинэ бүтцийн нэгж бий болгох зохицуулалт агуулаагүй.
4.2. Гүйцэтгэх ажил, үйлчилгээ
Ажил, үйлчилгээ 1. Автозогсоолын өмчлөл, өмчлөгчийн мэдээллийг тулгах
Татварын мэдээллийн сан дахь автозогсоолын бүртгэлийг эд хөрөнгийн эрхийн улсын бүртгэлтэй тулгаж:
· хөрөнгийн зориулалт;
· өмчлөгч;
· өмчлөгчийн регистр;
· өмчилж байгаа автозогсоолын тоо зэргийг тодорхойлно.
Ажил, үйлчилгээ 2. Чөлөөлөлтөд хамрагдах хөрөнгийг тодорхойлох
Нэг автозогсоол өмчилсөн иргэний хөрөнгийг шууд чөлөөлөлтөд хамруулах бөгөөд хоёр болон түүнээс дээш автозогсоолтой тохиолдлыг ялган бүртгэнэ.
Ажил, үйлчилгээ 3. Татварын ногдлыг шинэчлэн тооцох
Чөлөөлөлтөд хамрагдсан хөрөнгийн үл хөдлөх эд хөрөнгийн албан татварыг тухайн татварын жилд ногдуулахгүй байхаар татварын системд тооцоолно.
Ажил, үйлчилгээ 4. Бүртгэл, мэдээллийн зөрүүг шийдвэрлэх
Автозогсоолын зориулалт болон өмчлөгчийн мэдээлэл зөрүүтэй тохиолдлыг холбогдох улсын бүртгэлийн мэдээлэлтэй тулган шийдвэрлэнэ.
Ажил, үйлчилгээ 5. Хэрэгжилтийн тайлан, хяналт
Чөлөөлөлтөд хамрагдсан хөрөнгийн тоо, татварын ногдлын бууралт, бодит төсвийн орлогын өөрчлөлтийг жил бүр нэгтгэн хянах боломжтой.
4.3. Хүний нөөцийн хэрэгцээ
Аргачлалд:
Хүний нөөцийн хэрэгцээ = Зарцуулсан хугацаа × Тохиолдлын тоо гэж тооцох бөгөөд гарсан нийт ажлын цагийг нэг ажилтны жилийн ажлын цагтай харьцуулан нэмэлт хүний нөөцийн хэрэгцээг тодорхойлохоор заасан.
Энэхүү хуулийн төслөөр:
· шинэ төрийн үйлчилгээ бий болгохгүй;
· иргэнээс тусгай өргөдөл хүлээн авахгүй;
· татварын шинэ төрөл бий болгохгүй;
· татварын тайлангийн шинэ хэлбэр бий болгохгүй.
Харин одоо байгаа үл хөдлөх эд хөрөнгийн татварын мэдээллийн санд нэг төрлийн чөлөөлөлтийн нөхцөл шинээр нэмэгдэнэ. Татварын систем болон эд хөрөнгийн эрхийн улсын бүртгэлийн мэдээллийг автоматаар солилцох нөхцөлд 57,453 хөрөнгийг нэг бүрчлэн татварын байцаагч гар ажиллагаагаар шалгах шаардлагагүй. Иймд хуулийг хэрэгжүүлэхэд: байнгын нэмэлт орон тоо шаардахгүй гэж тооцов.
Хэрэгжилтийн эхний шатанд мэдээллийн сангийн тулгалт, системийн тохируулга болон зөрүүтэй мэдээллийг шийдвэрлэх түр ажлын ачаалал үүсэх боломжтой боловч уг ажлыг татварын болон улсын бүртгэлийн байгууллагын одоо байгаа чиг үүрэг, хүний нөөцийн хүрээнд гүйцэтгэх боломжтой гэж үзэв.
4.4. Материаллаг зардал
Аргачлалын 4.5-д материаллаг зардалд техник, тоног төхөөрөмж, программ хангамж, ажлын байр болон бусад үйл ажиллагаатай холбоотой зардлыг тооцохоор заасан.
Хуулийг хэрэгжүүлэхэд шинээр:
· барилга, ажлын байр;
· компьютер, сервер;
· тээврийн хэрэгсэл;
· тусгай тоног төхөөрөмж худалдан авах шаардлага үүсэхгүй.
Харин татварын мэдээллийн системд:
1. “иргэний нэг автозогсоолын чөлөөлөлт” гэсэн нөхцөл нэмэх;
2. улсын бүртгэлийн мэдээлэлтэй тулгах;
3. давхар чөлөөлөлтөөс сэргийлэх шалгуур суулгах;
4. тайлангийн хэсгийг шинэчлэх техникийн тохируулга хийх шаардлагатай.
Эдгээр нь одоо байгаа татварын болон улсын бүртгэлийн мэдээллийн системийн хүрээнд хийх өөрчлөлт байна. Программ хангамжийн өөрчлөлтийн техникийн даалгавар болон гүйцэтгэгчийн бодит үнийн санал гараагүй нөхцөлд мөнгөн дүнг зохиомлоор тогтоох нь Аргачлалын бодитой дундаж үзүүлэлт ашиглах зарчимд нийцэхгүй.
Иймд мэдээллийн системийн нэг удаагийн техникийн зардлыг техникийн даалгавар батлагдсаны дараа бодит өртгөөр тодорхойлох нь зүйтэй.
4.5. Бусад зардал
Хуулийг хэрэгжүүлэхэд нийт иргэдэд шинэ үйлчилгээ үзүүлэх төв байгуулах, өргөн хэмжээний сургалт явуулах, тусгай хяналт-шинжилгээний байгууллага байгуулах шаардлагагүй. Татвар төлөгчдөд хууль хэрэгжиж эхлэх талаар цахим систем болон байгууллагын мэдээллийн сувгаар мэдээлэх ажлыг одоо байгаа үйл ажиллагааны хүрээнд хэрэгжүүлэх боломжтой.
Иймд материаллаг хэмжээний байнгын бусад зардал шинээр үүсэхгүй.
4.6. Төрийн байгууллагад үүсэх зардлын нэгтгэл
Аргачлалын дагуу: Нийт зардал = (Хүний нөөцийн зардал + Материаллаг зардал + Бусад зардал) × Хүний нөөцийн хэрэгцээ байна.
Хуулийн төсөл нь шинэ байгууллага, бүтэц, байнгын орон тоо шаардахгүй бөгөөд одоо байгаа татварын системийн хүрээнд хэрэгжих боломжтой.


	Зардлын төрөл
	Тооцоо

	Шинэ байгууллага байгуулах
	0 төгрөг

	Шинэ бүтцийн нэгж
	0 төгрөг

	Байнгын нэмэлт орон тоо
	0

	Хүний нөөцийн байнгын нэмэлт зардал
	0 төгрөг

	Шинэ ажлын байр, тоног төхөөрөмж
	0 төгрөг

	Системийн нэг удаагийн тохируулга
	Техникийн даалгавраар тодорхойлно

	Байнгын шинэ урсгал зардал
	Үүсэхгүй

	Бусад материаллаг зардал
	Үүсэхгүй гэж тооцов



Иймд хуулийн төслийг хэрэгжүүлэхтэй холбоотой байнгын төсвийн шинэ зарлага үүсэхгүй, харин мэдээллийн системийн нэг удаагийн тохируулгын зардал гарах боломжтой байна.

ТАВ. УЛСЫН БОЛОН ОРОН НУТГИЙН ТӨСӨВТ ҮЗҮҮЛЭХ НӨЛӨӨ

Хуулийн төслөөр шинээр улсын төсвөөс мөнгө зарцуулах зохицуулалт бий болгоогүй боловч үл хөдлөх эд хөрөнгийн албан татварын чөлөөлөлт бий болгож байгаа тул орон нутгийн төсвийн татварын орлогод нөлөөлнө. Энэ нөлөөллийг хуулийг хэрэгжүүлэх захиргааны зардлаас тусад нь тооцох шаардлагатай.
5.1. Тооцоонд ашигласан мэдээлэл
Татварын ерөнхий газрын 2026 оны 06 дугаар сарын 30-ны өдрийн мэдээллээр:
· автозогсоолын зориулалттай бүртгэлтэй үл хөдлөх эд хөрөнгө -  76,961;
· иргэний өмчлөлд - 73,651;
· иргэн өмчлөгч - 68,588;
· хуулийн этгээдийн өмчлөлд - 4,207;
· чөлөөлөлтөд хамрагдах автозогсоол - 57,453 байна.
Хуулийн төсөл хэрэгжсэнээр 57,453 автозогсоолд ногдох татварын ногдол 20.8 тэрбум төгрөгөөр буурах урьдчилсан тооцоо гарсан бөгөөд энэ нь иргэдийн автозогсоолд ногдсон татварын 87 орчим хувьтай тэнцэж байна.
5.2. Татварын ногдол болон төсвийн бодит орлогын ялгаа
2024  автозогсоолд:
· 2.5 тэрбум төгрөгийн татвар ногдуулж 1.8 тэрбум төгрөг төсөвт төвлөрүүлсэн.
Төлөлтийн харьцаа: 1.8 / 2.5 = 72.0 хувь.
2025 :
· 5.2 тэрбум төгрөгийн татвар ногдуулж 2026 онд 2.0 тэрбум төгрөг төсөвт төвлөрүүлсэн. Төлөлтийн харьцаа: 2.0 / 5.2 = 38.5 хувь.
2026  06 дугаар сарын 30-ны байдлаар 18.3 тэрбум төгрөгийн татвар ногдуулж
4.5 тэрбум төгрөг төлөгдсөн байна. Гэвч 2026 оны мэдээлэл хагас жилийн гүйцэтгэл тул жилийн төлөлтийн хувьтай шууд харьцуулах боломжгүй. Иймд 20.8 тэрбум төгрөгийн татварын ногдлын хөнгөлөлтийг 20.8 тэрбум төгрөгийн төсвийн шууд алдагдал гэж үзэх үндэслэлгүй.
5.3. Орон нутгийн төсвийн бодит нөлөөллийн хувилбар
Өмнөх бүтэн жилүүдийн татварын төлөлтийн харьцааг ашиглан мэдрэмжийн тооцоо хийвэл:
Хувилбар 1. 2025 оны 38.5 хувийн төлөлтийн түвшин
20.8 тэрбум × 38.5% = 8.0 тэрбум төгрөг орчим
Хувилбар 2. 2024 оны 72.0 хувийн төлөлтийн түвшин
20.8 тэрбум × 72.0% = 15.0 тэрбум төгрөг орчим
Иймд бусад нөхцөл өөрчлөгдөхгүй гэж үзсэн энгийн мэдрэмжийн тооцоогоор орон нутгийн төсвийн бодит орлогын нөлөөлөл жилд ойролцоогоор 8.0-15.0 тэрбум төгрөгийн хүрээнд байх боломжтой. Энэ нь төсвийн эцсийн албан ёсны тооцоо биш бөгөөд дараах үзүүлэлтээр нарийвчлах шаардлагатай:
· 57,453 хөрөнгийн 2026 оны бодит татварын ногдол;
· тухайн хөрөнгийн өмнөх жилүүдийн төлөлт;
· татварын авлагын хэмжээ;
· тухайн хөрөнгө тус бүрийн татварын хувь хэмжээ;
· татварын өр, алданги;
- 2027 оны татварын үнэлгээ.
5.4. Төсвийн нөлөөллийн үндсэн дүгнэлт
Хуулийн төслөөс шууд төсвийн шинэ зарлага үүсэхгүй. Харин орон нутгийн төсвийн үл хөдлөх эд хөрөнгийн албан татварын орлого буурах нөлөөлөл үүснэ. Урьдчилсан байдлаар 20.8 тэрбум төгрөгийн татварын ногдол чөлөөлөгдөх боловч үүнийг төсвийн шууд орлогын алдагдал гэж үзэхгүй. Өмнөх бүтэн жилүүдийн төлөлтийн түвшинд суурилсан мэдрэмжийн тооцоогоор төсвийн бодит орлогод үзүүлэх жилийн нөлөөлөл ойролцоогоор 8.0-15.0 тэрбум төгрөгийн хүрээнд байж болох бөгөөд эцсийн дүнг татварын байгууллагын объект тус бүрийн мэдээллээр тооцох шаардлагатай.

ЗУРГАА. ЗАРДАЛ, АЧААЛЛЫГ ХЯЛБАРЧЛАХ ХУВИЛБАР

Аргачлалын дагуу хууль хэрэгжүүлэхтэй холбоотой зардлыг хамгийн бага байлгах хувилбарыг шалгав.
Хувилбар 1. Иргэн жил бүр хүсэлт гаргах
Энэ хувилбарт 57,453 хүртэл иргэн татварын албанд жил бүр хүсэлт гаргах, мэдээлэл өгөх шаардлага үүсэх бөгөөд иргэн болон төрийн байгууллагын захиргааны ачаалал нэмэгдэнэ. Зардлын хувьд үр ашиггүй.
Хувилбар 2. Нэг удаа хүсэлт гаргах
Иргэн нэг удаа аль автозогсоолоо чөлөөлүүлэхээ сонгоно.
Энэ нь нэгдүгээр хувилбараас бага ачаалалтай боловч хэдэн арван мянган иргэний хүсэлтийг хүлээн авч боловсруулах захиргааны зардал үүсгэнэ.
Хувилбар 3. Мэдээллийн сангаар автоматаар чөлөөлөх
Улсын бүртгэл болон татварын мэдээллийн санг тулган нэг автозогсоолтой иргэнийг автоматаар чөлөөлөх, хоёр ба түүнээс дээш автозогсоолтой иргэний нэг хөрөнгийг системийн урьдчилан тогтоосон зарчмаар чөлөөлөх, шаардлагатай тохиолдолд иргэнд цахимаар сонголт хийх боломж өгөх хувилбар байна.
Энэ хувилбар нь иргэний ачааллыг хамгийн бага байлгах,  татварын албаны гар ажиллагааг бууруулах, давхар чөлөөлөлтөөс сэргийлэх, хэрэгжилтийн зардлыг бууруулах давуу талтай. Иймд мэдээллийн сангийн автомат тулгалтад суурилсан гуравдугаар хувилбарыг сонгох нь зүйтэй гэж үзэв.

ДОЛОО. ЗАРДАЛ, ҮР ӨГӨӨЖИЙН ХАРЬЦАА

Хуулийн төслөөр хуулийн этгээдэд шинэ зардал үүсэхгүй, иргэний хувьд тусгай өргөдөл, хураамжгүй автомат хэлбэрээр хэрэгжүүлбэл захиргааны нэмэлт зардал үүсэхгүй. Төрийн байгууллагын хувьд байнгын шинэ бүтэц, орон тоо шаардахгүй, мэдээллийн системийн нэг удаагийн тохируулга хийх шаардлага үүснэ. Үүний зэрэгцээ 57,453 автозогсоолын татварын ногдол чөлөөлөгдөж, иргэдийн татварын ачаалал 20.8 тэрбум төгрөгөөр буурах урьдчилсан тооцоо байна. Төсвийн хувьд уг 20.8 тэрбум төгрөг нь татварын ногдлын бууралт бөгөөд төсөвт бодитоор төвлөрөх орлогын бууралтын хэмжээ үүнээс бага байх боломжтой.
Хуулийн төслийн үр өгөөжийг:
· өрхийн нэг автозогсоолын татварын ачааллыг бууруулах;
· татварын чөлөөлөлтийг нэг хөрөнгөөр хязгаарлах;
· олон автозогсоол болон хуулийн этгээдийн хөрөнгийн татварыг хэвээр үлдээх;
· татварын хөнгөлөлтийг зорилтот хүрээнд хэрэгжүүлэх үзүүлэлтээр үнэлж болно.
Харин төсвийн орлогын бууралт нь хуулийн төслийн гол сөрөг санхүүгийн нөлөөлөл байна. Иймд хуулийн төслийг хэрэгжүүлэхдээ иргэнээс өргөдөл, баримт бичиг шинээр шаардахгүй, татварын болон улсын бүртгэлийн мэдээллийн сангийн автомат солилцоонд тулгуурлах хувилбар нь захиргааны зардал, үр өгөөжийн харьцааны хувьд хамгийн зохистой гэж үзэв.

НАЙМ. НЭГДСЭН ДҮГНЭЛТ

Үл хөдлөх эд хөрөнгийн албан татварын тухай хуульд нэмэлт оруулах тухай хуулийн төслийг хэрэгжүүлэхтэй холбогдон гарах зардлыг Засгийн газрын 2016 оны 59 дүгээр тогтоолын дөрөвдүгээр хавсралтаар баталсан аргачлалын дагуу тооцоход дараах дүгнэлтэд хүрэв.
Нэгдүгээрт. Хуулийн төслөөр хуулийн этгээдэд шинээр захиргааны үүрэг ногдуулахгүй тул хуулийн этгээдэд нэмэлт захиргааны зардал үүсэхгүй.
Хоёрдугаарт. Чөлөөлөлтийг улсын бүртгэл болон татварын мэдээллийн сангаар автоматаар хэрэгжүүлбэл иргэнд нэмэлт өргөдөл, хураамж, бичиг баримт болон материаллаг цаг хугацааны ачаалал үүсгэхгүй.
Гуравдугаарт. Төрийн байгууллагад шинэ байгууллага, бүтэц, байнгын орон тоо бий болгох шаардлагагүй. Одоо байгаа мэдээллийн системд нэг удаагийн техникийн тохируулга хийх шаардлага үүснэ.
Дөрөвдүгээрт. Хуулийн төсөл нь улсын болон орон нутгийн төсвөөс шинэ зарлага санхүүжүүлэх зохицуулалт агуулаагүй.
Тавдугаарт. Харин автозогсоолын албан татварын чөлөөлөлтөөс шалтгаалан орон нутгийн төсвийн татварын орлого буурах нөлөөлөл үүснэ.
Зургаадугаарт. Татварын ерөнхий газрын урьдчилсан мэдээллээр 57,453 автозогсоолын 20.8 тэрбум төгрөгийн татварын ногдол чөлөөлөгдөхөөр байгаа боловч энэ дүнг орон нутгийн төсвийн шууд алдагдал гэж үзэхгүй.
Долоодугаарт. Өмнөх бүтэн жилүүдийн бодит татвар төлөлтийн түвшинд тулгуурласан мэдрэмжийн тооцоогоор орон нутгийн төсвийн бодит орлогод үзүүлэх нөлөө жилд ойролцоогоор 8.0-15.0 тэрбум төгрөгийн хүрээнд байж болох бөгөөд эцсийн дүнг чөлөөлөлтөд хамрагдах 57,453 хөрөнгө тус бүрийн татварын ногдол, төлөлтийн мэдээллээр баталгаажуулах шаардлагатай.
Наймдугаарт. Хуулийн төслийг хамгийн бага зардлаар хэрэгжүүлэх үндсэн нөхцөл нь татварын болон эд хөрөнгийн эрхийн улсын бүртгэлийн мэдээллийн сангийн автомат солилцоог ашиглах явдал байна. Иймд хуулийн төслийг хэрэгжүүлэхтэй холбоотой байнгын нэмэлт төсвийн зардал бага, зохион байгуулалтын хувьд хэрэгжих боломжтой боловч орон нутгийн төсвийн татварын орлогод буурах нөлөөтэй гэж дүгнэв.

ЕС. САНАЛ, ЗӨВЛӨМЖ
Хуулийн төслийг хэрэгжүүлэхэд захиргааны болон төсвийн зардлыг бууруулах зорилгоор:
1. чөлөөлөлтийг татвар төлөгчийн хүсэлтээр бус мэдээллийн сангийн автомат тулгалтаар хэрэгжүүлэх;
2. нэг автозогсоолтой иргэнээс ямар нэгэн нэмэлт материал шаардахгүй байх;
3. хоёр болон түүнээс дээш автозогсоолтой иргэний чөлөөлөлт эдлэх хөрөнгийг сонгох механизмыг хуулийн хэрэгжилтийн журмаар тодорхой болгох;
4. улсын бүртгэл болон татварын мэдээллийн сангийн мэдээллийн солилцоог автоматжуулах;
5. программ хангамжийн өөрчлөлтийн техникийн даалгавар гарсны дараа нэг удаагийн системийн зардлыг бодит үнээр тооцох;
6. 57,453 автозогсоол тус бүрийн 2026 оны татварын ногдол, төлөлт, авлагын мэдээлэлд үндэслэн 2027 оны орон нутгийн төсвийн орлогын нөлөөллийг эцэслэн тооцох;
7. хуулийг 2027 оны 01 дүгээр сарын 01-ний өдрөөс мөрдүүлэхээс өмнө мэдээллийн системийн бэлтгэл ажлыг бүрэн хангах нь зүйтэй.

